ועדת החוקה, חוק ומשפט, כנסת 23, פרוטוקול מספר 52, 2020-07-14 12:00

יעקב אשר: אני פותח בזאת ישיבה על הצעת חוק חובת המכרזים (תיקון מס' 24 - הוראת שעה) (תיקון), התש"ף-2020, הכנה לקריאה שניה ושלישית ובנושא הצעת חוק חובת המכרזים (תיקון - העדפת תוצרת הארץ במכרזי מערכת הביטחון והמשרד לביטחון הפנים) (הוראת שעה), התש"ף-2020, של חברי הכנסת מיקי לוי, ע'דיר כמאל מריח, משה גפני ויעקב אשר, עבדכם הנאמן.

יעקב אשר: זה שני דברים: ההצעה הממשלתית וההצעה של חברי הכנסת.

יעקב אשר: קודם כול, אני מעלה להצבעה את מיזוג הצעות החוק.

יעקב אשר: מי בעד?

יעקב אשר: מי נגד?

יעקב אשר: אושר.

יעקב אשר: המיזוג אושר פה אחד.

יעקב אשר: נא להעביר את זה במהירות לוועדת הכנסת לאישור, ואנחנו יכולים כבר לדון בנושא עצמו, בכפוף לאישור המיזוג.

יעקב אשר: בבקשה, חבר הכנסת מיקי לוי, מגיש החוק.

מיקי לוי: תודה רבה, אדוני.

מיקי לוי: קודם כול, לכבוד לכל אלה שחתומים על החוק הזה.

מיקי לוי: הוא חוק שהוא בסך הכול בקונצנזוס.

מיקי לוי: דווקא בימים טרופים אלה, של מחסור בידיים עובדות ועבודה בחוץ, יש לו משמעות וחשיבות פי כמה וכמה.

מיקי לוי: מדובר באמת במגזרים מאוד מאוד חלשים שעובדים במתפרות בירכא, בשלומי, בבית ג'אן, בחורפש, במגדל העמק, בנתניה, בברקן, בפקיעין, גת ומעלה אדומים, וראוי היה שנדאג ונשריין להם את העבודה.

מיקי לוי: החוק הזה בא לתת להם איזשהו ביטחון תעסוקתי-כלכלי, למרות שהשכר הוא שכר שבחלקו הוא מינימום ובחלקו אולי טיפה יותר.

מיקי לוי: יש חשיבות גדולה מאוד שהמתפרות האלה ימשיכו לעבוד, מה עוד שמדובר בנשים שעובדות, וחשוב מאוד שהן תצאנה לעבודה.

מיקי לוי: החוק הזה מחייב חברות ישראליות, מערכת הביטחון בפרט – צה"ל, משטרה, שב"ס – להזמין את המדים שלהן מהמתפרות בארץ, אפילו שהם יעלו 15% יותר.

מיקי לוי: זו התפיסה האמריקנית – להעביר את הייצור הביתה כדי לתת מקומות עבודה לאנשי הארץ הזו.

יעקב אשר: באיזונים הנכונים.

מיקי לוי: באיזונים הנכונים, בהחלט.

מיקי לוי: בגלל זה אמרו 15%.

מיקי לוי: יש כמה דברים שבאמת צורמים את האוזן, למשל, שקונים שטיחים, אפילו לבית הזה, מחו"ל כשאפשר היה לייצר אותם בארץ – ואפשר לייצר אותם בארץ.

מיקי לוי: אבל פעם אחת ננסה יחד לשנות את זה כדי שהמפעלים בארץ יישארו - - -

יעקב אשר: בימים יותר רגועים.

מיקי לוי: יהיו יותר רגועים.

מיקי לוי: תודה רבה, אני מאוד מעריך.

מיקי לוי: ביקשתי את זכות הדיבור כדי שאוכל לדבר במליאה.

יעקב אשר: ברגע שאתה במיזוג, אתה מציג אותו.

אלעזר שטרן: לא, יושב-ראש הוועדה מציג.

אלעזר שטרן: אתה, כיוזם, יכול לעלות - - -

יעקב אשר: הוא יכול לעלות אחרי יושב-ראש הוועדה ומציג.

יעקב אשר: אני זוכר נכון.

יעקב אשר: כך או כך, תדבר בדיון הזה.

מיקי לוי: תודה.

מיקי לוי: הסכמתי לתיקון קטן: הממשלה כתבה שהזמן הוא שלוש שנים, אנחנו רשמנו חמש שנים והתפשרנו על שלוש, וזה בסדר גמור.

מיקי לוי: אחרי עשר שנים, ראוי שהחוק הזה יהפוך לקבע, אבל לא לעת הזאת.

מיקי לוי: אני חושב שאם נתחיל להתעסק עם זה - - -

יעקב אשר: נגיע לזה, בעזרת השם.

מיקי לוי: אני אומר, לעתיד - - -

יעקב אשר: אם זה תלוי בך ובי, נעביר את זה, בעזרת השם.

מיקי לוי: תודה רבה.

יעקב אשר: משרד המשפטים, רוצה להגיד משהו?

יעקב אשר: משרד האוצר?

אורי קויתי: אני כאן.

אורי קויתי: אם יהיה לי משהו להוסיף אחרי צביאל, אוסיף.

צביאל גנץ: אין לנו מה להוסיף מעבר לדברים שאמר אורי קויתי.

אלעזר שטרן: יש לי הערה אחת, לגבי סעיף 2, על האפשרות של שר האוצר, להאריך את התקופה בשנתיים נוספות בצו.

יעקב אשר: באישור הוועדה.

אלעזר שטרן: אני חושב שראוי שזה יהיה באישור ועדת החוקה.

אלעזר שטרן: זה הארכה של הסדר חקיקתי, ראוי שזה יהיה באישור הוועדה.

יעקב אשר: כן.

יעקב אשר: מיקי אתה איתנו?

יעקב אשר: נביא גם לאישור הוועדה, לא רק החלטה.

מיקי לוי: בהחלט.

יעקב אשר: תקרא בבקשה.

יעקב אשר: יש על זה הסכמה.

יעקב אשר: דובר מבירור שעשינו עם השר, ככל הנראה אין לנו בעיה עם זה.

אורי קויתי: גם מבחינת משרד המשפטים אין בעיה.

אורי קויתי: אני רוצה רק לחדד נקודה:

אורי קויתי: הצעת החוק הממשלתית היא לגבי שלוש שנים, ולאחר מכן אפשרות של עוד שנתיים.

אורי קויתי: זה האיזון שנמצא.

מיקי לוי: אתה צודק.

יעקב אשר: תודה רבה.

רמזי גבאי: אפשר לומר מילה?

יעקב אשר: כן.

יעקב אשר: שלום, מה שלומך?

רמזי גבאי: תודה רבה.

רמזי גבאי: אני רוצה להודות לכל חברי הכנסת, וגם ליושב-ראש הוועדה, על אישור החוק הזה.

רמזי גבאי: הוא באמת חוק שנותן תעסוקה למאות רבות של נשים וגברים, בעיקר מהפריפריה ומכפרי הדרוזים.

רמזי גבאי: אנחנו מודים לכם מאוד על הדבר הזה.

יעקב אשר: תודה רבה.

יעקב אשר: כבר הרבה שנים לא ראיתי אותך.

יעקב אשר: שלומך טוב?

רמזי גבאי: שנינו כבר לא בעיריות.

יעקב אשר: זה נכון.

יעקב אשר: בזמנו טיפלנו בנושא של מט"י.

יעקב אשר: תודה.

יעקב אשר: בבקשה עורך דין שטרן.

אלעזר שטרן: "הצעת חוק חובת המכרזים (תיקון מס' 24 – הוראת שעה) (תיקון), התש"ף-2020.

אלעזר שטרן: 1.

אלעזר שטרן: תיקון סעיף 1.

אלעזר שטרן: בחוק חובת המכרזים (תיקון מס' 24 – הוראת שעה), התשע"ה-2015 (להלן – החוק העיקרי), בסעיף 1, במקום 'חמש שנים' יבוא 'שמונה שנים'" – שזו הארכה בשלוש שנים נוספות.

אלעזר שטרן: 2.

אלעזר שטרן: הוספת סעיף 3.

אלעזר שטרן: אחרי סעיף 2 לחוק העיקרי יבוא: סעיף 3.

אלעזר שטרן: הארכת תוקף הוראת שעה.

אלעזר שטרן: שר האוצר רשאי, בצו," – ופה נוסיף: "באישור ועדת החוקה" – "להאריך בשנתיים נוספות את התקופה הקבועה בסעיף 1."

יעקב אשר: מי בעד הצעת החוק?

יעקב אשר: מי נגד?

יעקב אשר: אושר.

יעקב אשר: תודה, ההצעה התקבלה אחד, והיא תועבר לקריאה שניה ושלישית במליאת הכנסת עוד היום או מחר.

מיקי לוי: התאריך פג, אז זה חייב להיות היום.

יעקב אשר: תודה רבה, הישיבה נעולה.